Η ΚΝΕ έχει εκσυγχρονιστεί! Στη σελίδα της στο ίντερνετ έχει ένα τέλειο interactive παιχνίδι, που σκοπό έχει να μας κάνει να καταλάβουμε ότι τα ναρκωτικα είναι ένα όπλο της πλουτοκρατίας για να μας αλλοτριώσει.

Είναι πατροναριστικό το κουιζ βέβαια, με τη γνωστή ξύλινη γλώσσα του ΚΚΕ. Ας πούμε στην ερώτηση πότε εμφανίζεται πρώτα η τοξικομανία στον κόσμο έχουμε τις εξής πιθανές απαντήσεις:

α) πρώτα στην Αρχαία Ελλάδα στο πλαίσιο ιερών τελετών, μυστικιστικών ή θρησκευτικών τελετουργιών

ή

β) στον καπιταλισμό;

Εντάξει, η απάντηση 'Αρχαία Ελλάδα' δεν έχει ελπίδα. Εννοείται ότι ο καπιταλισμός γέννησε όλα τα κακά του κόσμου.

(Πάτησα Αρχαία Ελλάδα έτσι για πλάκα και είδα ότι όντως ήταν η ΛΑΘΟΣ απάντηση...)

-----

Στην παρακάτω ερώτηση εννοείται ότι θα απαντούσα ή το 1 ή το 3.

Μαντέψτε ποια ήταν η σωστή απάντηση. Έβαλα το τρίτο για πλάκα και πληροφορήθηκα ότι ήταν...

Λάθος!

Η επιλογή της χρήσης είναι σαφώς προσωπική, όμως είναι μια επιλογή ανελεύθερη. Ο τοξικομανής βάζει στο επίκεντρο της ζωής του την ουσία, θυσιάζοντας στο βωμό της, άλλες ανθρώπινες ανάγκες.

[μέχρι εδώ καλά, μετά όμως αρχίζουν τα άσχετα]

Ελεύθερος δεν είναι ο νέος που τον πετάνε στην ανεργία και τον κρατάνε αμόρφωτο. Ελεύθερος είναι ο νέος που γνωρίζει τους νόμους κίνησης της ιστορίας και παλεύει για μια άλλη κοινωνία με την εργατική τάξη στην εξουσία!

[εμ... για τα ναρκωτικά δε λέγαμε;]

----

Μετά έχουμε την ερώτηση αν μπορούν να διακριθούν τα ναρκωτικά σε μαλακά και σκληρά. Θα περίμενε κανείς ότι η ΚΝΕ θα γνώριζε πως ο βαθμός επικινδυνότητας κάποιων φαρμάκων ή ναρκωτικών είναι διαφορετικός. Με κάποια μπορεί να πεθάνεις με άλλα να πάθεις σοβαρές ζημιές, με άλλα να πάθεις πολύ λιγότερες ζημιές.

Έβαλα λοιπόν ότι μπορούν να διαχωριστούν αλλά...

Λάθος!

Στη χρήση και στην εξάρτηση, κύριο λόγο δεν παίζει η φαρμακολογική και χημική πλευρά των ναρκωτικών αλλά η κοινωνική και ψυχολογική διάσταση του φαινομένου. Δεν υπάρχουν «μαλακά» και «σκληρά» αίτια αναζήτησης και χρήσης μιας ουσίας αλλά τα αίτια είναι κοινά για όλες τις ουσίες. Όλοι οι εξαρτημένοι διαβεβαιώνουν για ένα πράγμα: “χρησιμοποιώ τις ουσίες για να φύγω”, “για να γεμίσω το κεφάλι μου”.

ΟΚ. Όμως μιλάμε για νομοθετικό διαχωρισμό. Αν πιάσουν κάποιον με ηρωϊνη (σκληρό) ή χασίς (μαλακό) θα πρέπει να τον τιμωρήσουν το ίδιο; Θα είναι το ίδιο "επικίνδυνος" και στις δύο περιπτώσεις;

Επίσης για να "φύγουμε" ή για να "γεμίσουμε το κεφάλι μας" βλέπουμε σινεμά, ή διαβάζουμε βιβλία, ή απαντάμε σε κουίζ της ΚΝΕ. Τι σχέση έχουν τα "μαλακά ή σκληρά αίτια αναζήτησης" και χρήσης; Για τις ίδιες τις ουσίες μιλάμε.

----

Τα απόλυτα "Σωστά!" και "Λάθος!" της ΚΝΕ (σε ερωτήσεις που δε μπορούν να απαντήσουν οι σπουδαιότεροι ειδικοί) είναι ενδεικτικά ξερολισμού, και λιγάκι επικίνδυνα. Ας πούμε στην ερώτηση:

"Τα υποκατάστατα (πχ. μεθαδόνη) βοηθούν ή όχι", η ΚΝΕ ξέρει στα σίγουρα πως δε βοηθούν! Γιατί;

Η τοξικομανία δεν μπορεί να εξηγηθεί με όρους παθολογίας. Αυτή η προσπάθεια αποσιωπά τα κοινωνικά αίτια της τοξικομανίας, όπως είναι οι δείκτες ανεργίας, η κοινωνική ανασφάλεια, η εμπορευματοποίηση των σχέσεων, η αποξένωση και αλλοτρίωση της ανθρώπινης προσωπικότητας, η κυριαρχία των πολιτιστικών υποπροϊόντων και της ναρκωκουλτούρας του καπιταλισμού κλπ).

WTF? Ωραία η αποξένωση, η αλλοτρίωση, η εμπορευματοποίηση και τα καπιταλιστικά προϊόντα, αλλά ταιριάζουν σε έκθεση για τις Πανελλήνιες κι όχι σε θέμα που σκοτώνει ανθρώπους...

----

BONUS

Μόνο μία είναι η σωστή, μαντέψτε ποια!

Στο Buzz διαβάζω σχόλιο του Auslaender:

Τι όργιο παραπληροφόρησης είν' τούτο! Τυχαία παραδείγματα:



"500 δισεκατομμύρια δολάρια το χρόνο (μεγαλύτερο από το ΑΕΠ των 7 πλουσιοτέρων χωρών του κόσμου) είναι ο τζίρος από την διακίνηση των ναρκωτικών.."



H 7η πλουσιότερη χώρα του κόσμου (Βραζιλία) έχει ΑΕΠ 2 τρις. Υποθέτω οι υπόλοιπες 6 έχουν -1500 δις.



"Tο ολλανδικό μοντέλο ανέδειξε το Άμστερνταμ σε κέντρο του διεθνούς εμπορίου ναρκωτικών και πρώτη πόλη σε εγκληματικότητα στον κόσμο"



Έτσι είναι, στο Καράκας και στο Γιοχάννεσμπουργκ κάθε πρωί κάνουν το σταυρό τους που δε ζουν στο ολλανδικό κολαστήριο



Ρε παιδιά της ΚΝΕ, να γράφουμε παπαριές, αλλά ας κάνουμε ένα googlάρισμα προτού πατήσουμε το enter...